Elektriskais tramvajs pie Jaunķemeru liedaga (pēc 1912).
Ķemeru tramvajs ar iekšdedzes dzinēju (pēc 1930).
**Tramvaju satiksme Ķemeros** bija viens no sabiedriskā transporta veidiem Ķemeros. No 1912. līdz 1933. gadam pilsētā bija viena tramvaja līnija.

Vēsture
-------

Ķemeru tramvajs ar piekabi.
Elektriskā tramvaja līniju satiksmei no Ķemeru stacijas uz Jaunķemeru jūrmalu atklāja 1912. gada 3. jūnijā. 1912. gadā uzsāka arī tiešo pasažieru vagonu satiksmi no Ķemeriem uz Maskavu pa dzelzceļa līniju Rīga -Tukums.
Sākotnēji līnijā kursēja trīs Rīgas rūpnīcā "Fenikss" izgatavoti elektriskā tramvaja vagoni ar atsevišķu nodalījumu smēķētājiem. Elektrību tramvaja līnijai ražoja 150 zirgspēku lokomobīlis.
1913. gadā līnijā kursēja pieci motorvagomi un četri piekabes vagoni. Šī tramvaja līnija veicināja Jaunķemeru vasarnīcu rajona attīstību, Slokas pagasts pie jūras izdeva 150 jaunus gruntsgabalus sausās, vecām priedēm apaugušās kāpās un jauno vietu nosauca par Jaun-Ķemerēm (*Neu-Kemmern*). 1914. gadā te bija uzbūvētas jau kādas 20 vasarnīcas, tramvaja galapunktā jūras krastā uzbūvēja jūras paviljonu.

Pirmā pasaules kara laikā 1915. gadā tramvaja vagonus aizveda uz Staraja Rusas pilsētu Krievijā. Frontes apgādei Krievijas Impērijas armija izbūvēja platsliežu dzelzceļa līniju no Jaunķemeriem gar tagadējo Kolkas ielu savienoja ar Slokas staciju.

Satiksmi pa vecajām tramvaja sliedēm atjaunoja 1930. gadā, kad vasarās no deviņiem rītā līdz deviņiem vakarā katrā virzienā reizi stundā pa sliedēm kursēja ar petroleju, vēlāk ar dīzeļdzinēju darbināts tramvajs.
Avīze "Ķemeru Ziņas" 1932. gada 28. augustā vēstīja: 

```
"Peldviesu ievērībai! Lai atvieglotu peldviesiem un Ķemeru apmeklētājiem plašā parka apskati un pastaigāšanos pa viņu, Ķemeru sēravotu direkcija, bez jau esošām tramvaja piestātnēm, ierīkojusi vēl 2 jaunas tramvaja piestātnes - vienu uz Jūras ceļa pie tramvaja pārbrauktuves pār Vēršupītes tiltu un otro arī Jūras ceļā, Bērtrama sēravota pievedu ceļa galā. Maksa līdz 1. piestātnei 10 santīmu un 2. piest. 15 sant. no pieaugušām pers. un bērniem līdz abām piestātnēm 10 sant."
```

Bijušo tramvaja līniju likvidēja 1933. gadā, kad pa jaunuzbūvēto šoseju sāka autobusu statiksmi.

* Elektriskā tramvaja galapunkts pie Ķemeru stacijasElektriskā tramvaja galapunkts pie Ķemeru stacijas
* Ķemeru tramvajs Tukuma ielāĶemeru tramvajs Tukuma ielā
* Tramvaja galapunkts JaunķemerosTramvaja galapunkts Jaunķemeros
* Pirmā pasaules kara laikā izveidotā platsliežu dzelzceļa līnija uz Jaunķemeriem (skats no ūdenstorņa)Pirmā pasaules kara laikā izveidotā platsliežu dzelzceļa līnija uz Jaunķemeriem (skats no ūdenstorņa)

Senas kartes
------------

* Ķemeru - Slokas apkārtne ar frontes dzelzceļa līniju Pirmā pasaules kara laikā (ap 1916)Ķemeru - Slokas apkārtne ar frontes dzelzceļa līniju Pirmā pasaules kara laikā (ap 1916)
* Ķemeru - Slokas apkārtne 1917. gada kartēĶemeru - Slokas apkārtne 1917. gada kartē

Atsauces
--------

1. 1 2  VAKARA ZIŅAS. Leģendārais peldviesu tramvajs Ķemeros nra.lv 2022. gada 31. jūlijā
2. ↑  P. Belte. Rīgas Jūrmalas, Slokas un Ķemeru pilsētas ar apkārtni. Vēsturisks apskats ar 204 ilustrācijām. 1935. 266 lpp.
3. ↑  timenote.info

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| 

| * s
* d
* l
Tramvaju satiksme Baltijas valstīs Valsts karogs: Igaunija Valsts karogs: Latvija Valsts karogs: Lietuva |
| --- |
|  |
| Igaunija | 
* Tallina
* *Kuresāre*

 |
|  |
| Latvija | 
* Daugavpils
* Liepāja
* Rīga
* *Jūrmala*
* *Baldone*

 |
|  |
| Lietuva | 
* *Klaipēda*
* *Kauņa*
* *Viļņa*
* *Palanga*

 |
|  |
| *kursīvs* — bija tramvaju satiksme |

 |